《闲居咏怀集陶二首 其二》
明代·江源

投耒去学仕，登降千里馀。终日驰车走，风波阴中涂。

误落尘网中，言尽意不舒。恐此非良计，逝将理舟舆。

代耕非所望，栖迟固多娱。野外罕人事，委怀在琴书。

春秫作美酒，摘我园中蔬。日月掷我去，不乐复何如。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。